Broj: 711-I-653-M-34/18-04-8

Zagreb, 4. svibnja 2018.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 18. stavka 5. Zakona o sprječavanju sukoba interesa („Narodne novine“, broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Kristina Vlaić Bubalo, zamjenice gradonačelnika Grada Skradina,** povodom mišljenja Povjerenstva broj: 711-I-363-M-34/18-02-8 od 13. ožujka 2018.g.,na 9. sjednici, održanoj dana 4. svibnja 2018.g. donosi sljedeću

**ODLUKU**

**Utvrđuje se da je dužnosnica Kristina Vlaić Bubalo, zamjenica gradonačelnika Grada Skradina, postupila sukladno uputama sadržanim u Mišljenju Povjerenstva broj: 711-I-363-M-34/18-02-8 od 13. ožujka 2018.g. te da su upute provedene na način koji omogućuje izbjegavanje sukoba interesa dužnosnice i osigurava njezino zakonito postupanje u konkretnom slučaju.**

**Obrazloženje**

Dužnosnica Kristina Vlaić Bubalo, zamjenica gradonačelnika Grada Skradina podnijela je Povjerenstvu zahtjev za davanjem mišljenja vezano za dopuštenost stupanja u poslovni odnos između Grada Skradina i obiteljskog poljoprivrednog gospodarstva (u daljnjem tekstu: OPG-a) čija je nositeljica majka dužnosnice. U knjigama ulazne pošte zahtjev je zaprimljen pod poslovnim brojem 711-U-727-M-34/18-01-5, dana 26. veljače 2018.g., povodom kojeg se vodi predmet broj M-34/18.

Člankom 3. stavkom 1. podstavkom 43. ZSSI-a, propisano je da su gradonačelnici i njihovi zamjenici dužnosnici u smislu navedenog zakona, stoga je i Kristina Vlaić Bubalo, povodom obnašanja dužnosti zamjenice gradonačelnika Grada Skradina dužna pridržavati se odredbi ZSSI-a.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo.

Sukladno stavku 2. citiranog članka, Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom.

Člankom 18. stavkom 4. ZSSI-a propisano je da dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Na temelju stavka 5. istog članka, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika. Sukladno navedenoj odredbi, majka dužnosnice je član obitelji dužnosnice u smislu ZSSI-a.

Povjerenstvo je, u skladu s citiranim odredbama ZSSI-a, 1. sjednici, održanoj 13. ožujka 2018.g., dužnosnici dalo Mišljenje broj: 711-I-363-M-34/18-02-18, prema kojem Grad Skradin može stupiti u poslovni odnos s OPG-om čija nositeljica je majka dužnosnice Kristine Vlaić Bubalo ukoliko navedena dužnosnica postupi u skladu s uputama Povjerenstva iz istog mišljenja.

Navedenim mišljenjem dužnosnici Kristini Vlaić Bubalo dana je uputa da članovima Gradskog vijeća Grada Skradina deklarira okolnost da je OPG, čija je nositeljica njezina majka, podnio prijavu na javni natječaj za davanje u zakup javnih površina za postavljanje štanda za prodaju poljoprivrednih proizvoda. Povjerenstvo je također uputilo dužnosnicu da istu okolnost javno objavi na internetskim stranicama Grada Skradina te da se izuzme od svakog, pa i posrednog, oblika sudjelovanja u provedbi postupka navedenog javnog natječaja, a posebice od sudjelovanja u postupku licitacije te donošenja odluke o odabiru najpovoljnije ponude.

Dužnosnica Kristina Vlaić Bubalo dostavila je Povjerenstvu dopis od 23. travnja 2018.g. uz koji je priložila dokumentaciju iz koje proizlazi kako u provedene dane upute Povjerenstva. Uvidom u dostavljenu dokumentaciju Povjerenstvo je utvrdilo da je dužnosnica Kristina Vlaić Bubalo svim članovima Gradskog vijeća Grada Skradina uputila dopis kojim ih obavještava da je njena majka kao nositeljica OPG-a podnijela prijavu na javni natječaj za davanje u zakup javnih površina. Navedeni dopis objavljen je i na internetskoj stranici Grada Skradina [www.grad-skradin.hr/stranice/natjecaji/46.html](http://www.grad-skradin.hr/stranice/natjecaji/46.html).

Povjerenstvo je nadalje izvršilo uvid u Zaključak o raspisivanju javnog natječaja za davanje u zakup javnih površina od 23. ožujka 2018.g. koji je objavljen na internetskim stranicama Grada Skradina i u „Šibenskom listu“ od 29. ožujka 2018.g. te utvrdilo da je isti donio gradonačelnik Grada Skradina.

Uvidom u Zapisnik o provođenju usmenog javnog nadmetanja za davanje u zakup javnih površina za postavljanje privremenih objekata, sastavljen od strane Povjerenstva za provedbu natječaja za raspolaganje nekretninama u vlasništvu Grada Skradina, utvrđeno je da je na raspisani javni natječaj pristiglo ukupno 7 prijava te da sve prijave ispunjavaju natječajem propisane uvjete. Za lokaciju broj 2. Šibenska ulica – štand za prodaju poljoprivrednih proizvoda i prerađevina voća, povrća i cvijeća - ukupno tri prodajna mjesta, pristigle su dvije prijave, od kojih je jedna prijava majke dužnosnice. Prijava je podnesena za dva prodajna mjesta. Nakon što je majka dužnosnice ponudila početni iznos zakupnine od 3.000,00 kn za svako od dva navedena prodajna mjesta nije bilo daljnjeg nadmetanja te je nakon trećeg poziva Povjerenstvo prihvatilo navedenu ponudu.

Na temelju zapisnika Povjerenstva za provedbu natječaja, gradonačelnik Grada Skradina je 18. travnja 2018.g. donio Zaključak o davanju u zakup javnih površina kojim se majka dužnosnice izabire kao najpovoljniji ponuditelj za postavljanje štanda površine 3m2 za prodaju poljoprivrednih proizvoda i prerađevina, voća, povrća i cvijeća u Šibenskoj ulici, za iznos od 3.000,00 kn mjesečno u razdoblju od 1. svibnja do 30. rujna 2018.g. za lokaciju 2B i 2C. Predmetnim Zaključkom određeno je da će Grad Skradin s odabranim ponuditeljima sklopiti Ugovor o zakupu javne površine.

Iz navedene dokumentacije utvrđeno je da dužnosnica nije sudjelovala u postupku provedbe predmetnog javnog natječaja.

Slijedom svega navedenoga, Povjerenstvo je utvrdilo da je dužnosnica Kristina Vlaić Bubalo postupila sukladno uputama sadržanim u Mišljenju Povjerenstva broj 711-I-363-M-34-17/18-02-8 od 13. ožujka 2018.g. te da su upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Povjerenstvo upozorava dužnosnicu da i kroz provedbu i nadzor nad provedbom predmetnog ugovora može eventualno doći do pogodovanja OPG-u čija nositeljica je majka dužnosnice te se stoga dužnosnica i tijekom provedbe predmetnog ugovora može naći u situaciji sukoba interesa. Dužnosnica se stoga treba suzdržati od sudjelovanja procesima provedbe i nadzora nad provedbom ugovora sklopljenog između Grada Skradina i OPG-a čija je nositeljica njezina majka.

Slijedom navedenog, na temelju članka 18. stavka 5. ZSSI-a, odlučeno je kao u izreci.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Kristina Vlaić Bubalo, elektronička dostava
2. Objava na internetskoj stranici Povjerenstva
3. Pismohrana